Христо Смирненски
Юлски кинофилм

chitanka.info

Юлски кинофилм[0]

Моля, туй не е играчка,

нито някаква шега!

Буржоазната ни квачка

рожба има си сега[1].

И сред тази лятна скука,

и сред този пек жесток

кудкудяка от боклука:

„Клок, клок, клок,

погледнете моля тука,

клок, клок, клок —

с живи мъки мъртъв блок!…

Поизлъгах два-три пъти,

поизлъгах се самата,

но то вече се измъти,

и празнува днес земята“…

Видните аристократки[2]

плъзнаха по навик стар

с мъдростта на млади патки

и вида на стар шопар.

Със фалшиви скръбни пози

спират тежки господа:

„Ах, вземете, моля, рози, че града

гине сред туберкулоза!

Да, да, да —

помогнете, господа…“

После в градското казино

те, разблудни и охолни,

се заливат с фино вино

в чест на гинещите болни.

Чуклев[3] завчера се връща

малко късничко дома

и до неговата къща

трима мили господа

се изправят пред вратата

с много дързост, с малко шум

и отеква в тъмнината:

„Бум! Бум! Бум! —

На̀ за здраве, за разплата! —

Бум! Бум! Бум!

На̀ за здраве, на̀ за ум!“…

Сутринта те всеки пита,

всеки мръщи се, очаква,

възмутена и сърдита,

и „Победа“[4] чак заплаква…

[0] Публикация: — Червен смях. Седмично илюстровано литературно-хумористично списание. София, г. г. III, бр. 27 от 11 юли 1922 г., с подпис: Гаврош. ↑

[1] На 6 юли 1922 г. след дълги преговори и пазарлъци трите буржоазни партии — обединената народнопрогресивна, Демократическата и Радикалната — постигнали съгласие за съвместна борба против земеделското правителство. Те образували тъй наречения Конституционен блок, който имал за задача да подготви политически преврат, за да свали земеделското правителство и установи буржоазна диктатура. ↑

[2] Видните аристократки… със фалшиви скръбни пози — поетът иронизира лицемерната благотворителност на представителките на висшето общество, които устройват благотворителни акции за борба с туберкулозата, от които всъщност болните нямат никаква полза. ↑

[3] Чуклев, Пано — реакционер, бивш началник на обществената безопасност. На 8 юли той е убит пред дома си от анархисти. ↑

[4] Победа — информационен и обществено-политически вестник на БЗНС. Излиза от 1 февруари 1922 г. до 8 юни 1923 г. След фашисткия преврат на 9. VI. 1923 г. спрян от властта. Подновява излизането си от 6 октомври 1930 г. до 15 март 1936 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.